An Lieb un Trei un Zärtlichkeet  Ehr liewe Leit! Das dut ehm leed.  Mer Chrischte sin halt arme Deiwel,  Dodriwer gebts jo gar kee Zweiwel.  Uns is vun unserm liewe Gott  De Harem streng un schwer verbott  Un wer nit brav is un duts doch  Der Mann kummt johrelang ins Loch.    Noch in der Ewigkeit sogar  Do kriet mer Anständ schauderbar.    Ach, das is schlimm, is ferchterlich,  Besunners for so Leit wie mich.  Was soll ich  dun, was soll ich treiwe?  Ich mecht doch aa nit leddig bleiwe.  Ich han sechs Schätz, sechs liewe Mäd:  'es Bienche, 's Lottche, 's Bawett, 's Gret,  'es Stine un 'es Annelies  All hibsch un goldig, lieb un sieß,  E jedi herzig un gesund,  Zwee schwarz, zwee bräunlich un zwee blund,  Gleich froh un luschtig alle sechse,  Sechs wunnerbare Pälzer Hexe  Un jedi wär mir ganz genaa  Gleichmäßig lieb als Ehefraa.    Ehr liewe Leit! So stehn die  Sache.  Ich dät so geere Hochzig mache  Un sitz jetz scheißlich in de Klemm:  Wann ich zum Beispiel 's Lottche nemm,  Das gäb e Drama ferchterlich:  Die annre finf die gäbten sich  Ganz sicher allegar de Dot  Vor lauter Leedmut, Gram un Not.  Un wann ich 's Stinche nemme dät,  'es Anneliesche odder 's Gret:  's wär jedesmol un ganz genaa  'es gleiche wie beim Lottche aa.    Jetz sa mer eener, was er kann,  Was macht mer do als Chrischtemann?    Ehr Leit! Wer weeß do e Rezept?  Ich weeß es eenzig, das wo's gebt.  Das setz ich meeglichscht ball ins Werk:  Ich wanner aus, ich werr e Derk  Un richt' mer dann e Harem in  Un hock se alle sechs enin.